KULDĪGĀ

**Saistošie noteikumi Nr. \_
\_\_/2023**

Apstiprināti

ar Kuldīgas novada domes

2023.gada 26.oktobrī

(protokols Nr. \_\_\_ p.\_\_\_.)

**Par augstas detalizācijas topogrāfiskās informācijas aprites kārtību un izcenojumiem Kuldīgas novadā**

*Izdoti saskaņā ar Ģeotelpiskās informācijas likuma*

*13. panta sesto daļu, 26. panta trešo daļu un 7.1 daļu,*

 *Ministru kabineta 2012. gada 24. aprīļa noteikumu Nr.281*

*"Augstas detalizācijas Topogrāfiskās informācijas*

*un tās centrālās datu bāzes noteikumu"*

*69., 79., 81. punktu*

# Vispārīgie jautājumi

1. Saistošie noteikumi (turpmāk – noteikumi) nosaka kārtību, kādā Kuldīgas novada administratīvajā teritorijā (turpmāk – novads) notiek augstas detalizācijas topogrāfiskās informācijas izsniegšana, iesniegšana un pieņemšana pārbaudei un reģistrācijai novada topogrāfiskās informācijas datubāzē (turpmāk – Datubāze), kā arī nosaka ģeotelpiskās informācijas pakalpojumu cenrādi un maksājumu veikšanas kārtību.
2. Noteikumu mērķis ir nodrošināt visu veidu augstas detalizācijas topogrāfiskās informācijas elementu (ar mēroga noteiktību 1:500 un lielāka) ievietošanu Datubāzē un noteikt prasības Datubāzes uzturēšanai un aktualizēšanai.
3. Topogrāfiskā plāna derīguma termiņš ir divi gadi, skaitot no tā reģistrācijas datuma Datubāzē. Kuldīgas novada būvvalde (turpmāk – Būvvalde), izvērtējot topogrāfiskā plāna aktualitāti, var tā derīguma termiņu pagarināt līdz trīs gadiem, skaitot no tā reģistrācijas datuma Datubāzē.

# Topogrāfiskās informācijas iesniegšanas un pieņemšanas kārtība

1. Novada administratīvajā teritorijā topogrāfiskās informācijas pieņemšanu un pārbaudi, kā arī mērniecībai nepieciešamo datu izsniegšanu realizē un koordinē Kuldīgas novada pašvaldības (turpmāk – Pašvaldība) izvēlēta juridiska persona (turpmāk – Datubāzes turētājs), kurai Pašvaldība šādu uzdevumu ir deleģējusi, Valsts pārvaldes iekārtas likumā noteiktajā kārtībā slēdzot deleģējuma līgumu. Datubāzes turētājam ir tiesības par pakalpojumiem saņemt samaksu saskaņā ar Pašvaldības apstiprinātiem izcenojumiem, kas noteikti šo noteikumu 1. pielikumā. Topogrāfisko informāciju, kas nepieciešama mērniecības darbu veikšanai, Datubāzes turētājs no Datubāzes izsniedz elektroniski divu darba dienu laikā pēc pieprasījuma saņemšanas vai autorizētiem lietotājiem bez maksas interneta vietnē tiešsaistē.
2. Topogrāfiskā plāna uzmērīšanas beigu datums, kā arī inženiertīklu turētāja saskaņojuma datums nedrīkst būt vecāks par sešiem mēnešiem brīdī, kad topogrāfiskais plāns tiek iesniegts pārbaudei un reģistrācijai Datubāzē.
3. Uzmērīšanas darbu izpildei saņemtie Datubāzē pieejamie topogrāfiskās informācijas dati izmantojami kā informatīvs izziņas materiāls dabā esošo virszemes un apakšzemes objektu uzmērīšanai. Topogrāfiskajā uzmērīšanā, izmatojot iepriekš iegūtu topogrāfisko informāciju par attiecīgo teritoriju un veicot tās pārbaudi, mērnieks plānā norāda visu attēloto inženiertīklu diametru, materiālu un citus raksturlielumus.
4. Pēc topogrāfiskās uzmērīšanas un topogrāfiskā plāna sagatavošanas to saskaņo ar tiem attiecīgajiem inženiertīklu turētājiem, kas ir atbildīgi par inženiertīkliem teritorijā, kurā veikta topogrāfiskā uzmērīšana (2. pielikums) vai kurus atsevišķi norāda Pašvaldība.
5. Inženiertīklu turētāji ir atbildīgi par inženierkomunikāciju uzmērījuma un attēlojuma pareizību to izsniegtajos datos, apliecinot to ar atbildīgās personas saskaņojumu uz mērniecības darbu izpildītāja iesniegtā topogrāfiskā plāna.
6. Pilsētu un ciemu teritorijās topogrāfiskajos plānos jāuzrāda sarkanās līnijas, ja tādas pilsētā un Novada teritorijā ir iedibinātas.
7. Uzmērītā topogrāfiskā informācija un ģeodēziskie uzmērījumi iesniedzami pārbaudei Datubāzes turētājam.
8. Pārbaudot topogrāfiskās informācijas atbilstību reālajai situācijai un normatīvos noteiktajām prasībām, Datubāzes turētājs divu darba dienu laikā no topogrāfiskās informācijas saņemšanas dienas:
	1. reģistrē topogrāfisko informāciju Datubāzē, pie nosacījuma, ka iesniegtie uzmērījumi atbilst reālajai situācijai un normatīvos noteiktajām prasībām, un uz plāna attēlo reģistrācijas informāciju (reģistrācijas datums un reģistrācijas numurs):
	2. atsaka reģistrāciju, norādot pamatojumu, un nosūta attiecīgo datni mērniekam vai komersantam labojumu veikšanai.
9. Ja iesniegtajā topogrāfiskajā informācijā tiek konstatētas būtiskas atšķirības no Datubāzē reģistrētajiem datiem, tad Datubāzes turētājam ir tiesības pieprasīt no topogrāfisko darbu veicēja iesniegt uzmērīšanas lietu un lauka mērījumu datu izdrukas, lai pārliecinātos par mērījumu ticamību.
10. Ja, veicot būvdarbus, tiek atrastas topogrāfiskajos plānos neuzrādītas vai plānam neatbilstoši izvietoti inženiertīkli, to novietojumu dabā sertificēts mērnieks fiksē, uzmēra un ataino topogrāfiskajā plānā vai inženiertīkla izpildmērījumā.
11. Sagatavojot būvju izpildmērījuma plānu ēkām, tajā jānorāda ēkas ārējie izmēri, ēkas piesaistes attālums līdz zemes vienības robežai, sarkanajai līnijai, ēkas vertikālā piesaiste (tīrās grīdas atzīme), ēkas cokola, dzegas, kores augstuma atzīme, ēkai pievienoto ārējo inženiertīklu izvietojums, attālumi no zemes vienības robežas, ja būve ir tuvāk kā 10 m no zemesgabala robežas, to eksplikācija, kurā doti to tehniskie parametri: garums, dziļums, materiāls un citu vienlaikus izbūvētu inženierbūvju (grāvji, ceļi, laukumi, dīķi u. tml. ) ārējie izmēri, attālumi no zemes vienības robežas, ja būve ir tuvāk kā 10 m no zemesgabala robežas, žoga izvietojumu un tā augstumu.
12. Sagatavojot inženiertīklu izpildmērījuma plānu, tajā jānorāda pazemes inženiertīklu izvietojums, piesaiste zemes gabala robežai, ja tie izbūvēti tuvāk kā 10 m no zemesgabala robežas, to eksplikācija, kurā doti to tehniskie parametri: garums, materiāls, augstuma atzīmes, citi raksturīgie rādītāji (piemēram, diametrs u. tml. ).
13. Sagatavojot būvju izpildmērījuma plānu transportbūvēm, laukumiem, tajā jānorāda būves novietojums (arī seguma virszemes situācijas elementi, piemēram, aku vāki, gūlijas u. tml. ), piesaistes attālums līdz zemes vienības robežai, būves vertikālā piesaiste (atzīmes), izmēri, ar būvi saistīto inženiertīklu izvietojums, attālumi no zemes vienības robežas, ja inženiertīkli ir izvietoti tuvāk kā 10 m no zemesgabala robežas, visu būvju eksplikācija, kurā doti to tehniskie parametri: seguma veidi (platība), inženiertīkliem garums, dziļums, materiāls, citu vienlaikus izbūvētu inženierbūvju, piemēram, grāvju, izvietojums, izmēri, vertikālās atzīmes, attālumi no zemes vienības robežas, ja būve ir tuvāk kā 10 m no zemesgabala robežas, ceļa zīmju izvietojums.
14. Sagatavojot būvju izpildmērījuma plānu hidrotehniskām būvēm, tajā jānorāda būves novietojums, piesaistes attālums līdz zemes vienības robežai, izmēri, būves vertikālā piesaiste (krasta, gultnes (ja iespējams), ūdens līmeņa atzīmes u. tml. ), būvdarbu laikā skartās teritorijas reljefa augstumu atzīmes, ar būvi saistīto inženiertīklu vai inženierbūvju izvietojums, attālumi no zemes vienības robežas, ja inženiertīkli ir izvietoti tuvāk kā 10 m no zemesgabala robežas, visu būvju eksplikācija, kurā doti to tehniskie parametri: ūdenstilpnēm – objekta platība m2, dziļums, inženiertīkliem garums, dziļums, materiāls.
15. Sagatavojot būvju izpildmērījuma plānu meliorācijas būvēm, tajā jānorāda būves novietojums, augstumu atzīmes, izmēri, materiāls. Meliorācijas būvju elementus var mērīt pēc attiecīgo normatīvu prasībām un mērogiem, bet noformēt – pēc augstas detalizācijas topogrāfiskās informācijas apzīmējumu prasībām, lai topogrāfisko informāciju reģistrētu Datubāzē.
16. Izpildmērījuma plānā attēlo jaunizbūvētās būves faktisko novirzi attiecībā pret būvniecības ieceres dokumentāciju.
17. Saņemot personas rakstveida iesniegumu par būvju situācijas plāna izsniegšanu, Datubāzes turētājs izvērtē iespēju sagatavot būvju situācijas plānu. Ja būvju situācijas plānu ir iespējams sagatavot, to izsniedz divu darba dienu laikā. Būvju situācijas plāns netiek sagatavots un izsniegts, ja Datubāzē nav informācijas par visu pieprasīto teritoriju vai virszemes stāvoklis apvidū neatbilst Datubāzē uzkrātajai topogrāfiskajai informācijai.
18. Būvju situācijas plāns, ko izgatavojis mērnieks, ir nododamas pārbaudei Datubāzes turētājam, lai pārbaudītu atbilstību normatīvajiem aktiem un aktuālo topogrāfisko informāciju ievietotu Datubāzē.
19. Datu iesniedzējs samaksu par pakalpojumiem veic pirms pakalpojuma saņemšanas, pamatojoties uz izsniegto rēķinu tajā norādītajā termiņā un kārtībā. Samaksu par pakalpojumiem var veikt ar pēcmaksu, ja ar Datubāzes turētāju ir noslēgts līgums par pakalpojumu apmaksu ar pēcmaksu.

# Noslēguma jautājumi

1. Noteikumi stājas spēkā Pašvaldību likuma "[Par pašvaldībām](https://likumi.lv/ta/id/57255-par-pasvaldibam)" [45. pantā](https://likumi.lv/ta/id/57255-par-pasvaldibam#p45) noteiktajā kārtībā.
2. Procedūras, kas uzsāktas līdz šo noteikumu spēkā stāšanās dienai, pabeidzamas atbilstoši tai kārtībai, kāda bijusi spēkā uzsākot attiecīgo procedūru.
3. Ar Noteikumu spēkā stāšanos atzīt par spēku zaudējušiem Kuldīgas novada pašvaldības 28.07.2022. saistošos noteikumus Nr. KNP/2022/20 „Par augstas detalizācijas topogrāfiskās informācijas aprites kārtību un izcenojumiem Kuldīgas novadā

Kuldīgas novada domes priekšsēdētāja I. Astaševska